CELEX: 32017D2431
Language: el
Date: 2017-12-11 00:00:00
Title: Απόφαση (ΕΕ) 2017/2431 του Συμβουλίου, της 11ης Δεκεμβρίου 2017, για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής η οποία συγκροτήθηκε με τη συμφωνία συνεργασίας για εταιρική σχέση και ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου, όσον αφορά την έγκριση του εσωτερικού κανονισμού της μεικτής επιτροπής και τη σύσταση δυο ειδικών ομάδων εργασίας

23.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 344/11
            
         ΑΠΌΦΑΣΗ (ΕΕ) 2017/2431 ΤΟΥ ΣΥΜΒΟΥΛΊΟΥ
   της 11ης Δεκεμβρίου 2017
   για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής η οποία συγκροτήθηκε με τη συμφωνία συνεργασίας για εταιρική σχέση και ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου, όσον αφορά την έγκριση του εσωτερικού κανονισμού της μεικτής επιτροπής και τη σύσταση δυο ειδικών ομάδων εργασίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 37,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως τα άρθρα 207 και 209, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής και του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Η συμφωνία συνεργασίας για εταιρική σχέση και ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου (1) («συμφωνία») υπογράφτηκε στις 18 Φεβρουαρίου 2017 και υπόκειται σε προσωρινή εφαρμογή, σύμφωνα με το άρθρο 59 παράγραφοι 2 και 3 της συμφωνίας και το άρθρο 3 της απόφασης (ΕΕ) 2017/434 του Συμβουλίου (2),
            
         
               (2)
            
            
               Σύμφωνα με το άρθρο 49 της συμφωνίας, συγκροτήθηκε μεικτή επιτροπή προκειμένου να διασφαλίζει, μεταξύ άλλων, την ορθή λειτουργία και εκτέλεση της συμφωνίας. Για την αποτελεσματική εφαρμογή της συμφωνίας, η μεικτή επιτροπή θα πρέπει να εγκρίνει τον εσωτερικό της κανονισμό.
            
         
               (3)
            
            
               Σύμφωνα με το άρθρο 49 της συμφωνίας, η μεικτή επιτροπή μπορεί να συστήνει ειδικές επιτροπές ή ομάδες εργασίας για να την επικουρούν στην επιτέλεση των καθηκόντων της.
            
         
               (4)
            
            
               Η θέση της Ένωσης στο πλαίσιο της μεικτής επιτροπής όσον αφορά την έγκριση του εσωτερικού κανονισμού της μεικτής επιτροπής και τη σύσταση ειδικών ομάδων εργασίας θα πρέπει, επομένως, να βασιστεί στα συνημμένα σχέδια αποφάσεων της μεικτής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής που συγκροτήθηκε δυνάμει του άρθρου 49 της συμφωνίας, σχετικά με:
   
               α)
            
            
               την έγκριση του εσωτερικού κανονισμού της μεικτής επιτροπής και
            
         
               β)
            
            
               τη σύσταση δύο ειδικών ομάδων εργασίας,
            
         βασίζεται στα σχέδια αποφάσεων της μεικτής επιτροπής τα οποία επισυνάπτονται στην παρούσα απόφαση.
   2.   Μπορούν να συμφωνηθούν αλλαγές ήσσονος σημασίας στα σχέδια αποφάσεων της μεικτής επιτροπής από τους εκπροσώπους της Ένωσης στη μεικτή επιτροπή χωρίς να απαιτείται άλλη απόφαση του Συμβουλίου.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 11 Δεκεμβρίου 2017.
      
         
            Για το Συμβούλιο
         
         
            Η Πρόεδρος
         
         F. MOGHERINI
      
   
   
      (1)  ΕΕ L 67 της 14.3.2017, σ. 3.
   
      (2)  Απόφαση (EE) 2017/434 του Συμβουλίου, της 13ης Φεβρουαρίου 2017, σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου (ΕΕ L 67 της 14.3.2017, σ. 1).
   
      ΣΧΕΔΙΟ
      ΑΠΟΦΑΣΗ αριθ. 1/2017 ΤΗΣ ΜΕΙΚΤΗΣ ΕΠΙΤΡΟΠΗΣ ΕΕ-ΑΦΓΑΝΙΣΤΑΝ
      της …
      όσον αφορά την έγκριση του εσωτερικού της κανονισμού
      Η ΜΕΙΚΤΗ ΕΠΙΤΡΟΠΗ ΕΕ-ΑΦΓΑΝΙΣΤΑΝ,
      Έχοντας υπόψη τη συμφωνία συνεργασίας για εταιρική σχέση και ανάπτυξη μεταξύ της Ευρωπαϊκής Κοινότητας και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου και ιδίως το άρθρο 49 παράγραφος 5,
      Εκτιμώντας τα ακόλουθα:
      
                  (1)
               
               
                  Η συμφωνία συνεργασίας για εταιρική σχέση και ανάπτυξη μεταξύ της Ευρωπαϊκής Κοινότητας και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου (1) («συμφωνία») υπογράφτηκε στις 18 Φεβρουαρίου 2017 και υπόκειται σε προσωρινή εφαρμογή σύμφωνα με το άρθρο 59 παράγραφοι 2 και 3 της συμφωνίας και το άρθρο 3 της απόφασης (ΕΕ) 2017/434 του Συμβουλίου (2),
               
            
                  (2)
               
               
                  Η μεικτή επιτροπή συγκροτήθηκε σύμφωνα με το άρθρο 49 της συμφωνίας. Προκειμένου να μπορέσει να επιτελέσει τα καθήκοντα που της έχουν ανατεθεί, η μεικτή επιτροπή θα πρέπει να εγκρίνει τον εσωτερικό της κανονισμό,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Εγκρίνεται ο εσωτερικός κανονισμός της μεικτής επιτροπής, όπως παρατίθεται στο παράρτημα της παρούσας απόφασης.
      Άρθρο 2
      Η παρούσα απόφαση αρχίζει να ισχύει την ημερομηνία της έκδοσής της.
      
         …, ….
         
            
               Για τη μεικτή επιτροπή ΕΕ- Αφγανιστάν
            
            
               Ο Πρόεδρος
            
         
      
      
         (1)  ΕΕ L 67 της 14.3.2017, σ. 3.
      
         (2)  Απόφαση (EE) 2017/434 του Συμβουλίου, της 13ης Φεβρουαρίου 2017, σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου (ΕΕ L 67 της 14.3.2017, σ. 1).
      
         ΠΑΡΑΡΤΗΜΑ
         
            Εσωτερικός κανονισμός της μεικτής επιτροπής
         
         Άρθρο 1
         Σύνθεση και προεδρία
         1.   Η μεικτή επιτροπή επιτελεί τα καθήκοντα που προβλέπονται στο άρθρο 49 της συμφωνίας.
         2.   Η μεικτή επιτροπή αποτελείται από εκπροσώπους των μερών στο υψηλότερο δυνατό επίπεδο και η προεδρία της ασκείται εκ περιτροπής, για περίοδο ενός ημερολογιακού έτους, από το μέρος που φιλοξενεί τη συνεδρίαση κατά το εν λόγω ημερολογιακό έτος.
         3.   Την προεδρία της μεικτής επιτροπής ασκούν εναλλάξ ο υπουργός Οικονομικών της Ισλαμικής Δημοκρατίας του Αφγανιστάν και ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας. Μπορούν να αναθέτουν σε ανώτερο υπάλληλο την αρμοδιότητα να προεδρεύσει σε όλες ή ορισμένες συνεδριάσεις της μεικτής επιτροπής.
         Άρθρο 2
         Συνεδριάσεις
         1.   Η μεικτή επιτροπή συνεδριάζει άπαξ ετησίως. Οι συνεδριάσεις της μεικτής επιτροπής συγκαλούνται από την Προεδρία. Οι συνεδριάσεις πραγματοποιούνται στις Βρυξέλλες και στην Καμπούλ εναλλάξ, σε ημερομηνία που ορίζεται κατόπιν αμοιβαίας συμφωνίας. Με συμφωνία των μερών μπορούν να συγκαλούνται ειδικές συνεδριάσεις της μεικτής επιτροπής, κατόπιν αιτήματος ενός εξ αυτών.
         2.   Εφόσον συμφωνούν τα μέρη, οι συνεδριάσεις της μεικτής επιτροπής δύνανται κατ' εξαίρεση να πραγματοποιούνται με τηλεοπτική συνεδρίαση.
         Άρθρο 3
         Συμμετέχοντες
         1.   Πριν από κάθε συνεδρίαση της μεικτής επιτροπής, τα μέρη ενημερώνουν την Προεδρία σχετικά με τη σύνθεση της αντιπροσωπείας τους.
         2.   Η Προεδρία, σε συμφωνία με τα μέρη, μπορεί να καλεί εμπειρογνώμονες ή εκπροσώπους άλλων φορέων στη συνεδρίαση, προκειμένου να συμμετάσχουν ως παρατηρητές σε συγκεκριμένο θέμα.
         Άρθρο 4
         Δημοσιότητα
         1.   Οι συνεδριάσεις της μεικτής επιτροπής πραγματοποιούνται κεκλεισμένων των θυρών, εκτός εάν η Προεδρία αποφασίσει, σε συμφωνία με τα μέρη, ότι θα είναι ανοιχτές στο κοινό.
         2.   Η μεικτή επιτροπή μπορεί να εκδίδει ανακοινώσεις για το κοινό όταν το κρίνει σκόπιμο.
         Άρθρο 5
         Γραμματεία
         Ένας εκπρόσωπος της Ευρωπαϊκής Υπηρεσίας Εξωτερικής Δράσης και ένας εκπρόσωπος της κυβέρνησης της Ισλαμικής Δημοκρατίας του Αφγανιστάν ασκούν από κοινού τα καθήκοντα γραμματέων της μεικτής επιτροπής. Όλες οι ανακοινώσεις προς και από την Προεδρία της μεικτής επιτροπής προωθούνται στους γραμματείς. Η αλληλογραφία από και προς την Προεδρία μπορεί να συντάσσεται με οποιοδήποτε γραπτό μέσο, συμπεριλαμβανομένου του ηλεκτρονικού ταχυδρομείου.
         Άρθρο 6
         Ημερήσια διάταξη των συνεδριάσεων
         1.   Η Προεδρία καταρτίζει προσωρινή ημερήσια διάταξη για κάθε συνεδρίαση της μεικτής επιτροπής. Η προσωρινή ημερήσια διάταξη διαβιβάζεται στα μέρη, συνοδευόμενη από τα σχετικά έγγραφα, τουλάχιστον 15 ημερολογιακές ημέρες πριν από την ημερομηνία της συνεδρίασης.
         2.   Κάθε μέρος μπορεί να ζητά από την Προεδρία να προσθέσει θέμα στην ημερήσια διάταξη.
         3.   Κατά την έναρξη κάθε συνεδρίασης, η μεικτή επιτροπή εγκρίνει την ημερήσια διάταξη. Αν συμφωνήσουν τα μέρη, μπορούν να εγγραφούν στην ημερήσια διάταξη και άλλα θέματα πέραν αυτών που περιλαμβάνονται στην προσωρινή ημερήσια διάταξη.
         4.   Σε ειδικές περιστάσεις και σε συμφωνία με τα μέρη, η Προεδρία δύναται να συντομεύσει την προθεσμία που αναφέρεται στην παράγραφο 1, προκειμένου να ληφθούν υπόψη οι ιδιαιτερότητες κάποιας ειδικής περίπτωσης.
         Άρθρο 7
         Πρακτικά
         1.   Το αποτέλεσμα των συνεδριάσεων της μεικτής επιτροπής κοινοποιείται υπό τη μορφή συμφωνηθέντων πρακτικών.
         2.   Η Προεδρία συνοψίζει τα συμπεράσματα της μεικτής επιτροπής σε κάθε συνεδρίαση. Οι δύο γραμματείες καταρτίζουν από κοινού σχέδιο πρακτικών βάσει των συμπερασμάτων αυτών, κατά προτίμηση στο τέλος της συνεδρίασης ή το αργότερο 30 ημερολογιακές ημέρες μετά την ημερομηνία της συνεδρίασης.
         3.   Τα μέρη εγκρίνουν το σχέδιο κατά προτίμηση στο τέλος της συνεδρίασης ή το αργότερο εντός 45 ημερολογιακών ημερών μετά την ημερομηνία της συνεδρίασης ή μέχρι άλλη ημερομηνία που συμφωνούν τα μέρη. Μετά την έγκριση του σχεδίου πρακτικών από τα μέρη, υπογράφονται δύο πρωτότυπα από την Προεδρία και από τους γραμματείς. Κάθε μέρος λαμβάνει ένα πρωτότυπο.
         Άρθρο 8
         Αποφάσεις και συστάσεις
         1.   Οι αποφάσεις και οι συστάσεις της μεικτής επιτροπής εγκρίνονται με κοινή συμφωνία των μερών.
         2.   Οι αποφάσεις ή οι συστάσεις της μεικτής επιτροπής έχουν τον τίτλο «Απόφαση» ή «Σύσταση» αντίστοιχα και φέρουν αύξοντα αριθμό, ημερομηνία θέσπισης και περιγραφή του αντικειμένου τους. Σε κάθε απόφαση ορίζεται η ημερομηνία έναρξης της ισχύος της.
         3.   Η μεικτή επιτροπή μπορεί να εγκρίνει αποφάσεις ή συστάσεις διά της γραπτής διαδικασίας. Στις περιπτώσεις αυτές, τα μέρη συμφωνούν προθεσμία για τη διάρκεια της διαδικασίας. Εάν κατά την εκπνοή αυτής της προθεσμίας κανένα μέρος δεν έχει εκφράσει αντίθεση προς την προτεινόμενη απόφαση ή σύσταση, η Προεδρία δηλώνει ότι η απόφαση ή η σύσταση εγκρίθηκε με κοινή συμφωνία.
         4.   Οι αποφάσεις και οι συστάσεις της μεικτής επιτροπής εκδίδονται σε δύο γνήσια αντίγραφα υπογεγραμμένα από την Προεδρία.
         5.   Κάθε μέρος μπορεί να αποφασίσει να δημοσιεύσει τις αποφάσεις και τις συστάσεις της μεικτής επιτροπής στην επίσημη εφημερίδα του.
         Άρθρο 9
         Έξοδα
         1.   Κάθε μέρος αναλαμβάνει όλες τις δαπάνες οι οποίες σχετίζονται με τη συμμετοχή του στις συνεδριάσεις της μεικτής επιτροπής, τόσο όσον αφορά τα έξοδα προσωπικού, ταξιδιού και διαμονής, όσο και τα έξοδα ταχυδρομείου και τηλεπικοινωνιών.
         2.   Κάθε μέρος αναλαμβάνει τις δαπάνες που του αναλογούν για τη διερμηνεία κατά τις συνεδριάσεις και τη μετάφραση.
         3.   Το μέρος που φιλοξενεί τη συνεδρίαση αναλαμβάνει τις δαπάνες διοργάνωσης των συνεδριάσεων και αναπαραγωγής των εγγράφων.
         Άρθρο 10
         Ειδικές επιτροπές και ομάδες εργασίας
         1.   Η μεικτή επιτροπή μπορεί να συστήνει ειδικές επιτροπές ή ομάδες εργασίας που την επικουρούν στην επιτέλεση των καθηκόντων της.
         2.   Η μεικτή επιτροπή μπορεί να αποφασίζει να καταργήσει οποιαδήποτε υφιστάμενη ειδική επιτροπή ή ομάδα εργασίας ή να εκδώσει ή να τροποποιήσει την εντολή τους.
         3.   Οι ειδικές επιτροπές ή ομάδες εργασίας υποβάλλουν λεπτομερή απολογισμό των δραστηριοτήτων τους στη μεικτή επιτροπή μετά από κάθε συνεδρίασή τους και μπορούν να υποβάλλουν συστάσεις στη μεικτή επιτροπή.
      
   
   
      ΣΧΕΔΙΟ
      ΑΠΟΦΑΣΗ αριθ. 2/2017 ΤΗΣ ΜΕΙΚΤΗΣ ΕΠΙΤΡΟΠΗΣ ΕΕ-ΑΦΓΑΝΙΣΤΑΝ
      της
      για τη σύσταση δύο ειδικών ομάδων εργασίας και την έγκριση της εντολής τους
      Η ΜΕΙΚΤΗ ΕΠΙΤΡΟΠΗ ΕΕ-ΑΦΓΑΝΙΣΤΑΝ,
      Έχοντας υπόψη τη συμφωνία συνεργασίας για εταιρική σχέση και ανάπτυξη μεταξύ της Ευρωπαϊκής Κοινότητας και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου και ιδίως το άρθρο 49 παράγραφος 3 αυτής και το άρθρο 10 του εσωτερικού κανονισμού της μεικτής επιτροπής,
      Εκτιμώντας τα ακόλουθα:
      
                  (1)
               
               
                  Η συμφωνία συνεργασίας για εταιρική σχέση και ανάπτυξη μεταξύ της Ευρωπαϊκής Κοινότητας και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου (1) («συμφωνία») υπογράφτηκε στις 18 Φεβρουαρίου 2017 και υπόκειται σε προσωρινή εφαρμογή, σύμφωνα με το άρθρο 59.
               
            
                  (2)
               
               
                  Για τη συνεισφορά στην αποτελεσματική εφαρμογή της συμφωνίας, θα πρέπει να θεσπιστεί το θεσμικό πλαίσιό της.
               
            
                  (3)
               
               
                  Σύμφωνα με το άρθρο 49 παράγραφος 3 της συμφωνίας και το άρθρο 10 του εσωτερικού κανονισμού της μεικτής επιτροπής, η μεικτή επιτροπή μπορεί να συστήνει ειδικές επιτροπές ή ομάδες εργασίας για να την επικουρούν στην επιτέλεση των καθηκόντων της.
               
            
                  (4)
               
               
                  Για να καταστούν δυνατές οι συζητήσεις σε επίπεδο εμπειρογνωμόνων σχετικά με τους βασικούς τομείς που εμπίπτουν στο πεδίο εφαρμογής της συμφωνίας, θα πρέπει να συσταθούν εδικές ομάδες εργασίας. Τα μέρη μπορούν να συμφωνήσουν περαιτέρω να τροποποιήσουν τον κατάλογο των ειδικών επιτροπών ή ομάδων εργασίας και/ή το πεδίο εφαρμογής τους.
               
            
                  (5)
               
               
                  Οι ειδικές ομάδες εργασίας θα πρέπει να αρχίσουν να λειτουργούν το συντομότερο δυνατό,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Συστήνονται οι ειδικές ομάδες εργασίας που απαριθμούνται στον κατάλογο του παραρτήματος Α. Η εντολή των ειδικών ομάδων εργασίας ορίζεται στο παράρτημα Β.
      Άρθρο 2
      Η παρούσα απόφαση αρχίζει να ισχύει την ημερομηνία της έκδοσής της.
      
         …,
         
            
               Για τη μεικτή επιτροπή ΕΕ- Αφγανιστάν
            
            
               Ο Πρόεδρος
            
         
      
      
         (1)  ΕΕ L 67 της 14.3.2017, σ. 3.
      
         ΠΑΡΑΡΤΗΜΑ Α
         
            Μεικτή Επιτροπή ΕΕ-Αφγανιστάν
         
         
            Ειδικές ομάδες εργασίας
         
         
                  
                     1.
                  
                  
                     Ειδική ομάδα εργασίας για τα ανθρώπινα δικαιώματα, τη χρηστή διακυβέρνηση και τη μετανάστευση,
                  
               
                  
                     2.
                  
                  
                     Ειδική ομάδα εργασίας για την οικονομική και κοινωνική ανάπτυξη.
                  
               
            ΠΑΡΑΡΤΗΜΑ B
            
               Εντολή των ειδικών ομάδων εργασίας που συγκροτούνται στο πλαίσιο της συμφωνίας συνεργασίας για εταιρική σχέση και ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου
            
            Άρθρο 1
            Οι ειδικές ομάδες εργασίας δύναται να συζητούν σχετικά με την εφαρμογή της συμφωνίας στους τομείς αρμοδιότητας που καλύπτουν. Δύνανται επίσης να εξετάζουν θέματα ή συγκεκριμένα σχέδια που αφορούν τον σχετικό τομέα της διμερούς συνεργασίας.
            Άρθρο 2
            Οι ειδικές ομάδες εργασίας λειτουργούν υπό την εποπτεία της μεικτής επιτροπής. Υποβάλλουν έκθεση και διαβιβάζουν τα πρακτικά και τα συμπεράσματά τους στην Προεδρία της μεικτής επιτροπής εντός 30 ημερολογιακών ημερών μετά από κάθε συνεδρίαση.
            Άρθρο 3
            1.   Οι ειδικές ομάδες εργασίας αποτελούνται από εκπροσώπους των μερών.
            2.   Οι ειδικές ομάδες εργασίας μπορούν να καλούν εμπειρογνώμονες στις συνεδριάσεις τους και να ζητούν τη γνώμη τους για συγκεκριμένα σημεία της ημερήσιας διάταξης.
            Άρθρο 4
            Η προεδρία των ειδικών ομάδων εργασίας ασκείται από το μέρος που ασκεί την προεδρία τη μεικτής επιτροπής.
            Άρθρο 5
            Ένας εκπρόσωπος της Ευρωπαϊκής Ένωσης και ένας εκπρόσωπος της κυβέρνησης του Αφγανιστάν ασκούν από κοινού τα καθήκοντα γραμματέων των ειδικών ομάδων εργασίας.
            Άρθρο 6
            1.   Οι ειδικές ομάδες εργασίας συνέρχονται όταν το απαιτούν οι περιστάσεις, βάσει γραπτού αιτήματος ενός των μερών, και τουλάχιστον άπαξ ανά έτος. Κάθε συνεδρίαση συγκαλείται σε τόπο και ημερομηνία που συμφωνούνται από κοινού από τα μέρη.
            2.   Όταν ένα μέρος ζητά τη σύγκληση συνεδρίασης ειδικής ομάδας εργασίας, ο γραμματέας του άλλου μέρους απαντά εντός 15 εργάσιμων ημερών από την παραλαβή του αιτήματος. Σε ιδιαίτερα επείγουσες περιπτώσεις, οι συνεδριάσεις των ειδικών ομάδων εργασίας μπορούν να συγκληθούν σε συντομότερη προθεσμία, αν συμφωνούν τα μέρη.
            3.   Οι συνεδριάσεις των ειδικών ομάδων εργασίας συγκαλούνται από κοινού από τους δύο γραμματείς.
            Άρθρο 7
            1.   Κάθε μέρος μπορεί να ζητά από την Προεδρία να προσθέσει θέμα στην ημερήσια διάταξη της συνεδρίασης ειδικής ομάδα εργασίας. Τα θέματα προς εγγραφή στην ημερήσια διάταξη υποβάλλονται στους γραμματείς τουλάχιστον 15 εργάσιμες ημέρες πριν από την ημερομηνία της εκάστοτε συνεδρίασης. Τυχόν συμπληρωματικά έγγραφα παρέχονται στους γραμματείς τουλάχιστον 10 εργάσιμες ημέρες πριν από τη συνεδρίαση.
            2.   Οι γραμματείς κοινοποιούν στα μέρη το σχέδιο ημερήσιας διάταξης το αργότερο 5 εργάσιμες ημέρες πριν από τη συνεδρίαση. Σε εξαιρετικές περιπτώσεις, κατόπιν συμφωνίας των μερών, είναι δυνατόν να προστεθούν θέματα στην ημερήσια διάταξη σε συντομότερη προθεσμία.
            Άρθρο 8
            1.   Οι Γραμματείς συντάσσουν από κοινού σχέδιο πρακτικών κάθε συνεδρίασης.
            2.   Οι συνεδριάσεις των ειδικών ομάδων εργασίας πραγματοποιούνται κεκλεισμένων των θυρών, εκτός εάν η Προεδρία αποφασίσει, σε συμφωνία με τα μέρη, ότι θα είναι ανοιχτές στο κοινό.